Document ID: 32008D0026

KOMISIJAS LĒMUMS
(2007. gada 13. novembris),
ar ko atbilstīgi Padomes Direktīvai 92/43/EEK pieņem Kopienas nozīmes teritoriju sarakstu panoniskajam bioģeogrāfiskajam reģionam
(izziņots ar dokumenta numuru C(2007) 5404)
(2008/26/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta trešo daļu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais panoniskais bioģeogrāfiskais reģions aptver daļu Čehijas, Slovākijas, Rumānijas un Ungārijas teritorijas, kā norādīts bioģeogrāfiskajā kartē, ko 2005. gada 20. aprīlī apstiprināja komiteja, kura izveidota saskaņā ar minētās direktīvas 20. pantu, še turpmāk - Biotopu komiteja.
(2)
Šis lēmums neattiecas uz Rumānijas teritoriju, kas Eiropas Savienībai pievienojās 2007. gadā. Rumānija priekšlikumus par teritorijām Komisijai uzsāka iesniegt tikai pēc pievienošanās. Rumānijas iesniegto informāciju vēl nav bijis iespējams iekļaut pašreizējā Kopienas nozīmes teritoriju sākotnējā sarakstā Direktīvas 92/43/EEK nozīmē.
(3)
Turklāt 1995. gadā uzsāktā procesa kontekstā jāturpina Natura 2000 tīkla faktiskā izveidošana, jo šis tīkls ir būtisks bioloģiskās daudzveidības aizsardzības elements Kopienā.
(4)
Čehija, Ungārija un Slovākija no 2004. gada maija līdz 2006. gada septembrim saskaņā ar Direktīvas 92/43/EEK 4. panta 1. punktu iesniegušas Komisijai to panoniskā bioģeogrāfiskā reģiona teritoriju sarakstus, kuras Direktīvas 92/43/EEK 1. panta nozīmē ierosināts noteikt par Kopienas nozīmes teritorijām.
(5)
Ierosināto teritoriju saraksti bija papildināti ar informāciju par katru teritoriju tādā formātā, kā noteikts ar Komisijas 1996. gada 18. decembra Lēmumu 97/266/EK par formu, kādā sniedzama informācija par Natura 2000 ierosinātajām teritorijām (2).
(6)
Minētajā informācijā ietilpst visjaunākā un aktuālākā teritorijas karte, ko nosūtījusi attiecīgā dalībvalsts, kā arī teritorijas nosaukums, atrašanās vieta, platība un dati, kurus iegūst, piemērojot Direktīvas 92/43/EEK III pielikumā norādītos kritērijus.
(7)
Pamatojoties uz saraksta projektu, kuru Komisija sagatavojusi, vienojoties ar katru attiecīgo dalībvalsti, un kurā norādītas teritorijas, kam ir raksturīgi prioritāri dabisko biotopu tipi, jāpieņem to teritoriju saraksts, kuras izraudzītas par Kopienas nozīmes teritorijām.
(8)
Direktīvas 92/43/EEK 11. pantā noteiktās uzraudzības rezultātā pastāvīgi papildinās zināšanas par dabisko biotopu tipu un sugu sastopamību un izplatību. Tāpēc Kopienas nozīmes teritoriju novērtēšanu un atlasi veica, izmantojot pilnīgāko patlaban pieejamo informāciju.
(9)
Tomēr dalībvalstis nav ierosinājušas pietiekamu tādu teritoriju skaitu, kas atbilst Direktīvas 92/43/EEK prasībām par konkrētiem biotopu tipiem un sugām. Tāpēc attiecībā uz šiem tipiem un sugām tīkla izveidi nevar uzskatīt par pabeigtu. Tomēr, ņemot vērā to, ka informācijas saņemšana un vienošanās panākšana ar dalībvalstīm ir aizkavējusies, ir jāpieņem teritoriju sākotnējais saraksts, kas saskaņā ar Direktīvas 92/43/EEK 4. pantu būs jāpārskata.
(10)
Tā kā zināšanas par Direktīvas 92/43/EEK I pielikumā minēto dabisko biotopu tipu un II pielikumā minēto sugu sastopamību un izplatību joprojām ir nepilnīgas, nevar izdarīt secinājumus par to, vai tīkla izveide attiecībā uz šo dabisko biotopu tipiem un sugām ir pabeigta. Ja vajadzīgs, sākotnējais saraksts jāpārskata saskaņā ar Direktīvas 92/43/EEK 4. panta noteikumiem.
(11)
Šajā lēmumā paredzētie pasākumi ir saskaņā ar Biotopu komitejas atzinumu,
IR PIEŅĒMUSI ŠO LĒMUMU.
1. pants
Šā lēmuma pielikumā ietvertais saraksts ir Kopienas nozīmes teritoriju sākotnējais saraksts panoniskajam bioģeogrāfiskajam reģionam atbilstīgi Direktīvas 92/43/EEK 4. panta 2. punkta trešajai daļai.
2. pants
Šis lēmums ir adresēts dalībvalstīm.
Briselē, 2007. gada 13. novembrī

Labels: 12
18
20